Author: mfsr
Last saved by: agenda0

Predkladacia  správa

	Návrh zákona o medzinárodnej pomoci a spolupráci pri správe daní bol vypracovaný na základe uznesení  vlády  Slovenskej  republiky  č.  865  zo  dňa  19.9.2001,  č.  1154 zo dňa 12.12.2001 a č. 1203 zo dňa 19.12.2001.

	Cezhraničné kapitálové pohyby v období globalizácie vzrástli. Tento jav súvisí s nárastom objemu zahraničných kapitálových investícií, ktorý uľahčuje odstraňovanie prekážok kapitálových pohybov vďaka regionálnej hospodárskej integrácii a uvoľnením režimov kapitálových pohybov hospodársky vyspelých krajín a krajín s ekonomikami v prechode. Takisto sústredenie finančných a kapitálových trhov do niekoľkých hlavných svetových finančných centier vytvára podmienky pre rozvoj cezhraničných kapitálových pohybov.  Okrem pohybu kapitálu rovnako pohyb pracovných síl vyvoláva tlak na nárast objemov bežných cezhraničných operácií a služieb. Avšak s novými možnosťami pre investovanie cez offshore daňové jurisdikcie, ktorých inštitucionálny základ spočíva v globálnej informačnej infraštruktúre, vzrastá čoraz viac riziko vyhýbania sa a obchádzania daňovej povinnosti. V období globalizácie národných ekonomík, kedy sa domáce hospodárstvo stáva súčasťou svetovej ekonomiky, objektívne do popredia  vystupuje otázka medzinárodnej pomoci a spolupráce v daňovej oblasti. Ide pritom najmä o to, aby sa existujúce záväzky z uzatvorených dvojstranných dohôd o zamedzení  dvojitého zdanenia, obsahujúce ustanovenia o výmene daňových informácií medzi zmluvnými stranami, zosúladili s vnútroštátnym právnym poriadkom.

	Ochrana príjmov štátneho rozpočtu plynúcich z daní si vyžaduje intenzívnejšiu a efektívnejšiu spoluprácu medzi jednotlivými štátmi, najmä v oblasti výmeny daňových informácií, čím sa predpokladá minimalizácia daňových únikov a vyhýbania sa neplateniu daní. Výmena informácií umožňuje kompetentným orgánom zmluvných štátov vyžiadať si informácie alebo zisťovať ich spontánne alebo automatické dodávanie, potrebné pre správne uplatnenie medzinárodných zmlúv, ako aj pre potláčanie obchádzania daní a daňových únikov.
	
	V predvstupovom procese do Európskej únie je jednou z najdôležitejších a najnaliehavejších úloh kladených na Slovenskú republiku vytvoriť legislatívne, technické a inštitucionálne podmienky pre zabezpečenie administratívnej spolupráce a medzinárodnej pomoci a získať praktické skúsenosti pri realizovaní spolupráce najmä s členskými štátmi Európskej únie ešte  pred vstupom Slovenskej republiky do Európskej únie.

	Predložený návrh zákona má upraviť medzinárodnú pomoc a spoluprácu pri správe daní a tým prispôsobiť legislatívu Slovenskej republiky k legislatíve Európskej únie a plniť záväzky vyplývajúce zo vstupu Slovenskej republiky do OECD pri medzinárodnej pomoci a spolupráci v oblasti daní.

	Zámerom predkladanej právnej úpravy je preto upraviť postup a podmienky, za ktorých budú príslušné orgány Slovenskej republiky poskytovať, požadovať alebo prijímať medzinárodnú pomoc a spoluprácu v oblasti daní s cieľom správneho vymerania alebo určenia daňovej povinnosti subjektov a implementácia príslušných smerníc Európskej únie do platnej legislatívy Slovenskej republiky s vytvorením podmienok pre zabezpečenie čo najúčinnejšej spolupráce správcov daní v rozsahu požadovanom Európskou úniou.

	Prijatím navrhovaného zákona sa významnou mierou prispeje k prispôsobeniu legislatívy Slovenskej republiky k legislatíve Európskej únie a zároveň k napomáhaniu splnenia záväzkov vyplývajúcich zo vstupu Slovenskej republiky do OECD.

	Zákon upravujúci uvedenú problematiku bol v roku 2000 z kandidátskych krajín do Európskej únie prijatý v Českej republike.

	Návrh zákona bol dňa 25.3.2002 prerokovaný v Rade hospodárskej a sociálnej dohody Slovenskej republiky, ktorá s predloženým návrhom zákona súhlasila. 

V Legislatívnej rade vlády Slovenskej republiky bol návrh zákona prerokovaný dňa 26.3.2002. Závery z jej rokovania, ako aj stanovisko sekretariátu Legislatívnej rady vlády Slovenskej republiky a sekcie Inštitút pre aproximáciu práva sú v predkladanom materiáli zapracované.

Vyhlásenie

podľa čl. 13 ods. 2 písm. b) Legislatívnych pravidiel vlády SR

1.	Predkladaný návrh zákona o medzinárodnej pomoci a spolupráci pri správe daní sa predkladá na rokovanie vlády Slovenskej republiky bez rozporov.

2.	Predkladaný návrh zákona o medzinárodnej pomoci a spolupráci pri správe daní je v súlade s návrhom legislatívneho zámeru zákona o medzinárodnej pomoci pri správe daní, ktorý vláda Slovenskej republiky schválila svojím uznesením č. 865 zo dňa 19.9.2001.